Anni Matthiesen (V), 2023-05-24:
Tak for det, og tak til Enhedslisten for at sætte det her på dagsordenen, her sidst på aftenen – nej, ikke sidst på aftenen, men det er i hvert fald det sidste forslag her i aften, som vi skal debattere her i salen, og jeg kan også starte med at sige, at Venstre faktisk deler målsætningen i beslutningsforslaget, men at vi bare ikke mener, at det er korrekt at lave en akutpakke.
Så vil jeg egentlig også godt understrege, at netop det med erhvervsuddannelserne har været en stor prioritet for Venstre – det har det også for mig selv – og at det derfor også var noget af det, vi gik til valg på, og jeg håber jo så også, at det måske kan berolige Enhedslistens ordfører lidt, at der nu sidder flere i regeringen, som netop er gået til valg på de her ting, og som dermed også kommer til at kæmpe nogle ihærdige kampe for – for at sige det direkte – at få bedre vilkår for erhvervsuddannelserne.
Vi er jo dybt, dybt afhængige af, at der er flere, der vælger at tage en faglært uddannelse.
Vi har brug for dem, især også, hvis vi kigger bare lidt ud i fremtiden i forhold til at nå klimamålsætningen.
Vi har i det hele taget brug for dem for at få vores samfund til at køre rundt; vi har brug for flere sosu-medarbejdere, flere sygeplejersker, flere pædagoger og jo også håndværkere, som både vil tage opgaven, når der skal skiftes toiletter i de private hjem, og når der skal lægges nye rør og ledninger ned.
Derfor har vi brug for, at vi får sikret, at flere unge tager en erhvervsuddannelse.
Jeg deltog selv, da der var lærlingeoprør – ja, det er vel godt og vel et års tid siden – og jeg var helt enig i det, som de unge mennesker stod og sagde.
Der er et problem, i forhold til at der i de seneste år har været en tendens til uddannelsessnobberi, at der har været en tendens til, at man faktisk har talt de faglige uddannelser ned, frem for at bakke op om dem og tale dem op, og her synes jeg, at vi alle sammen, os her i salen, har en vigtig opgave.
Jeg kan sige, at jeg, når jeg møder nogle af de her unge mennesker, som netop har valgt at tage en faglig uddannelse, gerne plejer at klappe dem ekstra hårdt på skulderen og sige: Det er godt gået; det er sådan nogle som jer, vi har hårdt brug for.
Så det er måske også blot lidt en opfordring til, at vi husker at tale positivt om de her ting, fordi der i dag er for få, der tager en erhvervsuddannelse.
Som ministeren også var inde på, har vi jo ikke meldt så meget ud endnu, og jeg håber egentlig også, at ministerens tale kunne give lidt ro i salen.
I hvert fald er der jo flere af Folketingets partier, som har spurgt, om vi snart kan få afsat nogle flere midler, og jeg kan kun sige, at jeg selvfølgelig også bliver en af dem, som kommer til at kæmpe for det.
Inden længe – det er måske i slutningen af august – bliver der jo præsenteret et samlet finanslovsforslag, og selv om vi i 2023-finansloven har afsat midler til både at styrke amu og fgu, som ministeren også nævnte, så er vi slet, slet ikke i mål, og der skal tages nogle større skridt, og jeg har simpelt hen ikke fantasi til at forestille mig, at vi ikke også kommer til at tilføre flere midler til erhvervsuddannelserne.
Jeg skal lige her til sidst huske at hilse fra Moderaterne og sige, at de desværre ikke kan bakke op om beslutningsforslaget.